b'\n_START_ARTICLE_\nOikeiston vastainen kampanja\n_START_PARAGRAPH_\nOikeiston vastainen kampanja (perint. \xe5\x8f\x8d\xe5\x8f\xb3\xe9\x81\x8b\xe5\x8b\x95; yksink. \xe5\x8f\x8d\xe5\x8f\xb3\xe8\xbf\x90\xe5\x8a\xa8; pinyin f\xc7\x8eny\xc3\xb2u y\xc3\xb9nd\xc3\xb2ng) tarkoittaa kahta erillist\xc3\xa4 poliittista puhdistuskampanjaa Kiinassa vuosina 1957\xe2\x80\x931960._NEWLINE_Ensimm\xc3\xa4inen oikeiston vastainen kampanja k\xc3\xa4ynnistettiin 8. kes\xc3\xa4kuuta 1957 heti sadan kukan kampanjan j\xc3\xa4lkeen, jonka aikana kansalaisten oli sallittu arvostella avoimesti kommunistista puoluetta. Aiempaa avoimuuskampanjaa seliteltiin j\xc3\xa4lkik\xc3\xa4teen siten, ett\xc3\xa4 taantumuksellisten \xe2\x80\x9dmyrkylliset rikkaruohot ja myrkkyh\xc3\xb6yryt\xe2\x80\x9d oli ensiksi p\xc3\xa4\xc3\xa4stett\xc3\xa4v\xc3\xa4 esiin, jotta ne oli mahdollista kitke\xc3\xa4. Oikeistonvastaista kampanjaa johti kommunistisen puolueen p\xc3\xa4\xc3\xa4sihteeri Deng Xiaoping. Kampanja laajeni suureksi oikeistolaisten ja byrokraattisuuden vastaiseksi kampanjaksi, joka jatkui vuoteen 1958. Kampanjan kohteeksi valittiin ne, jotka olivat esitt\xc3\xa4neet kritiikki\xc3\xa4 aiempien avoimuuskampanjoiden aikana. Arviolta 300\xc2\xa0000 \xe2\x80\x93 800\xc2\xa0000 ihmist\xc3\xa4 joutui erilaisten rangaistusten kohteeksi, useimmiten karkotetuksi pois kaupungeista tai ty\xc3\xb6leirivankeuteen. Kampanja kohdistui varsinkin \xc3\xa4lymyst\xc3\xb6n edustajiin. Lis\xc3\xa4ksi byrokraattisuuden vastaisessa kampanjassa noin miljoona kommunistisen puolueen j\xc3\xa4sent\xc3\xa4 joutui puolueen sis\xc3\xa4isen rangaistuksen kohteeksi._NEWLINE_Toinen, niin sanottu oikeisto-opportunismin vastainen kampanja k\xc3\xa4ynnistettiin vuonna 1959 sen j\xc3\xa4lkeen, kun puolustusministeri Peng Dehuai oli arvostellut suurta harppausta ja Lushanin konferenssissa osa puoluejohdosta oli yhtynyt kritiikkiin. Mao Zedong katsoi asemansa olleen uhattuna ja k\xc3\xa4ynnisti siksi puolueessa uuden puhdistuksen. T\xc3\xa4m\xc3\xa4 kampanja jatkui vuoden 1960 puoliv\xc3\xa4liin saakka. Kohteina olivat varsinkin kommunistisen puolueen ja armeijan edustajat, joiden arveltiin vastustavan suurta harppausta. Virallisten tietojen mukaan oikeistolaisiksi leimattiin t\xc3\xa4ll\xc3\xb6in 3\xe2\x80\x9310 prosenttia puolueen j\xc3\xa4senist\xc3\xa4._NEWLINE_Deng Xiaoping k\xc3\xa4ynnisti oikeiston vastaisissa kampanjoissa tuomittujen rehabilitoinnit vuonna 1979. Noin 850\xc2\xa0000 ihmisen maine puhdistettiin, ja l\xc3\xa4hes kaikki vanhat tuomiot kumottiin.'